Man vermoor toe hy ‘perdediewe’ betrapArgieffoto Agt verdagtes, wat moontlik deel is van ŉ bende wat gemeenskappe in die suide van Mpumalanga terroriseer, is in hegtenis geneem in verband met die moord op ŉ man op ŉ plaas in die gebied. Sers. Gerald Sedibe, provinsiale polisiewoordvoerder, het gesê die slagoffer, ŉ plaaswerker in sy 30’s, se liggaam is Sondag om 05:00 op die plaas aangetref. Hy het verskeie steekwonde aan sy liggaam gehad en sy keel is afgesny. “Voorlopige ondersoek het bevind die werker het ŉ groep mense onderbreek terwyl hulle perde gesteel het. Hulle het hom aangeval en wreed vermoor,” het Sedibe gesê. Die polisie het onverpoosd gewerk om die verdagtes op te spoor. Die ondersoekspan het teen Dinsdagmiddag twee minderjariges en vier volwassenes in verband met die voorval aangekeer. Die inhegtenisnemings is in Daggakraal en op ŉ plaas in die Wakkerstroom-omgewing gemaak. “Van die verdagtes is vermoedelik deel van ŉ bende wat die gemeenskappe van Daggakraal en Amersfoort met veediefstal en sakerowe terroriseer. Ondersoek word ingestel om te bepaal of die verdagtes met ander misdrywe verbind kan word.” Die polisie het tydens die inhegtenisnemings beslag gelê op ŉ mes wat moontlik in die werker se moord gebruik is. Sedibe het gesê die polisie probeer nog om die oorledene se familie op te spoor en sy naam mag dus nog nie bekend gemaak word nie. Die verdagtes, tussen 16 en 24 jaar oud, verskyn binnekort in die Wakkerstroom-landdroshof op aanklag van moord.